Mae bondiau Islamaidd, neu sukuk, wedi dod yn ffynhonnell ariannu hanfodol i gwmnïau mawr mewn egin-farchnadoedd megis Malaysia, Indonesia, a'r Emiradau Arabaidd Unedig. Yn 2021, roedd bondiau corfforaethol Islamaidd ym Malaysia yn cyfrif am 75% o gyfanswm y cyhoeddiadau bondiau corfforaethol, ac yn fyd-eang, cyfanswm y cyhoeddiadau sukuk yr un flwyddyn oedd $25.66 biliwn. Erbyn diwedd 2023, cyrhaeddodd y farchnad sukuk fyd-eang $823.4 biliwn. Fodd bynnag, ychydig o dystiolaeth sydd ar gael am effaith statws credyd ar fondiau Islamaidd, o gymharu â bondiau confensiynol.

Nod Shee-Yee Khoo, sy’n Athro Cynorthwyol mewn Cyllid yn Ysgol Busnes Bangor, ochr yn ochr â Paul-Olivier Klein, sy’n Athro Cyswllt mewn Cyllid yn Ysgol Reolaeth IAE Lyon, oedd pennu a yw statws credyd yn effeithio ar fondiau Islamaidd yn yr un modd â bondiau confensiynol, gan ganolbwyntio ar sut caiff risg ei brisio. Gall bondiau Islamaidd, sydd wedi'u gwreiddio mewn egwyddorion crefyddol, ddylanwadu'n wahanol ar ymddygiad buddsoddwyr oherwydd cymhellion crefyddol. Gan ddefnyddio set ddata o fondiau Islamaidd a bondiau confensiynol o Indonesia, Malaysia, Sawdi-Arabia, a'r Emiradau Arabaidd Unedig, canfuwyd bod bondiau Islamaidd gradd uwch yn arwain at gynnyrch is, gan awgrymu bod risg credyd yn cael ei danbrisio o'i gymharu â bondiau confensiynol.

Mae'r astudiaeth hon yn archwilio sawl ffactor, gan gynnwys signalau crefyddol, ansawdd graddio, a strwythuro bondiau, i egluro'r gwahaniaethau. Canfuwyd bod cyfnodau o dangyflenwi bond Islamaidd yn cyfrannu at brisio risg yn is, sy'n cael ei ddylanwadu'n anuniongyrchol gan ddewisiadau crefyddol. Ar y cyfan, mae'n tynnu sylw at fecanweithiau seciwlar megis strwythur y farchnad a dynameg rhwng cyflenwad a galw fel penderfynyddion allweddol yn y gwahaniaethau prisio rhwng bondiau Islamaidd a chonfensiynol.